Povećanje poreza za bogatije Amerikance: da ili ne?
Dok neki bogati ne smatraju više poreze lošima, mnogi privatni poduzetnici strahuju da bi oni spriječili ekspanziju njihovih biznisa
Nakon što je američki predsjednik Barack Obama objavio sporazum s republikancima o produženju poreznih olakšica za sve Amerikance, u SAD-u se povela rasprava o tome trebaju li u to biti uključeni i najbogatiji građani. Jedan poduzetnik iz područja Washingtona boji se da bi viši porezi spriječili ekspanziju njegovog biznisa Mike Anderson vlasnik je restorana karipske hrane, Mango Mike's Carribbean u Aleksandriji u Virginiji, nadomak Washingtona. S godišnjim prometom od tri milijuna dolara, Mango Mike‘s upošljava više desetaka ljudi. Restoran dobro zarađuje tako da Anderson razmišlja o ekspanziji sljedeće godine. "Bit ćemo najveći restoran u čevrti Del Ray, s oko 560 kvadratnih metara poslovnog prostora." No, Anderson je zabrinut. Čak i pod najoptimalnijim uvjetima resotrani imaju malu zaradu koju često “pojedu” porezi i pristojbe. On kaže da, ukoliko poveća cijene, riskira gubitak gostiju tako da bi mu povećanje poreza teško palo: "Ako dođe do povećanja poreza, ne možemo ga prebaciti na goste. Dakle, moramo ga sami apsorbirati, smanjiti plaće, otpustiti nekoga ili odustati od proširenja." Anderson je mali poduzetnik o kakvima republikanci najčešće govore kad pojašnjavaju svoje protivljenje povećanju poreza. Senator John Thune iz Južne Dakote: "Kad povećate troškove vođenja biznisa, onda je malim poduzetnicima teže ulagati, teže im je kupiti dodatnu opremu ili uposliti još nekoga." Demokrati kažu kako ne žele kazniti biznise. Oni bi radije htjeli da se porezi vrate na razinu iz administracije predsjednika Billa Clintona kada su Sjedinjene Države državni deficit preokrenule u višak te imale najveću ekonomsku ekspanziju u više desetljeća. Predsjednik Obama tvrdi da će produženje poreznih olakšica za američki srednji sloj dovesti do boljih sveukupnih rezultata nego produženja poreznih olakšica za najbogatije Amerikance: "Ekonomisti sa svih strana političkog spektra slažu se da porezne olakšice za milijunaše i milijardere neće pridonijeti stvarnom rastu naše ekonomije." S ogromnim federalnim deficitom koji je prešao bilijun dolara, Sjedinjene Države suočavaju se s teškim financijskim izborom. Većina ekonomista vjeruje da će, prije ili kasnije, trebati doći do kombinacije većih poreza i velikog smanjenja potrošnje. Jedan od najbogatijih ljudi na svijetu, legendarni investitor Warren Buffet, odavno tvrdi da bogati trebaju platiti veće poreze: "Ne vidim ništa sporno u tome da oni koji uživaju blagoslov u ovom društvu daju tom društvu veći udio svoje zarade od nekoga tko naporno radi kako bi zadovoljio temeljne životne potrebe." No, premda je bogatiji od prosječnog Amerikanca, Mike Anderson kaže da bi mu povećanje poreza ugrozilo čitav biznis: "Nisam siguran da bih izdržao još jednu godinu. Jako je teško..."